謝文顯老丈見過
作者：趙蕃
朝代：宋

paragraphs: 茅簷冷如水，落葉堆不埽。
林深日上遲，近午猶未冒。
忽聞咿啞聲，籃輿遠來造。
兒言此何客，貌古玉色膏。
心知定夫子，躧履仍著帽。
我居甚荒僻，好客鮮能到。
自非金石交，性不移濕燥。
誰能忘崎嶇，於此修夙好。
貧家雞黍窄，菜甲僅可芼。
屬君又止酒，何以相慰勞。
寒窗數日款，但有相交導。
我姿雖不敏，敢不期勉蹈。
滔滔流俗中，往往皆媚竈。
看君閉戶志，有力甚於奡。
衣單食不足，恥以饑寒號。
曰吾道當然，尚友古人操。
我雖因事歸，未免斗食耗。
而君辱與遊，何殊渭衝潦。
窮年語未卒，迺以將歸告。
半百顧非遥，驅羸行往報。